**Informatīvais ziņojums**

**par 2011.gada 12.-13. aprīļa neformālajā Eiropas Savienības Konkurētspējas ministru padomē izskatāmajiem Ekonomikas ministrijas kompetences jautājumiem**

Laikā no 2011.gada 12.aprīļa līdz 13.aprīlim Ungārijas prezidentūra Budapeštā organizē neformālo Eiropas Savienības (turpmāk – ES) Konkurētspējas ministru padomes sanāksmi, kurā paredzētas prezentācijas un diskusijas ar augsta līmeņa amatpersonām un ekspertiem par *Mazās Uzņēmējdarbības akta Eiropai* saistītajiem jautājumiem, īpašu uzmanību pievēršot inovatīvu mazo un vidējo uzņēmumu (turpmāk – MVU) attīstībai nepieciešamajiem nosacījumiem.

2011.gada 12.aprīlī ES valstu ministri vai to deleģētās personas aicinātas piedalīties paralēlās darba sesijās, lai izskatītu sekojošus prioritārus jautājumus: lietpratīgs regulējums, uzņēmumu pieeja finansējumam un internacionalizācija, labāka pārvaldība. Diskusijas tiks balstītas uz Ungārijas prezidentūras sagatavoto informāciju „Būt inovatīviem un attīstīties starptautiski”.

Ungārijas prezidentūra uzsver, ka MVU ir inovatīvi, ātri pielāgojas  
jaunajām tirgus iespējām un tendencēm, tāpēc jo īpaši būtiski tos nodrošināt ar kapitālu jebkurā no uzņēmuma attīstības cikliem. Vērojams, ka uzņēmumi valsts pārvaldes noteiktajās prasībās bieži sastopas ar birokrātiskiem šķēršļiem un administratīvo slogu – ja lieli uzņēmumi var piesaistīt profesionālus jomas speciālistus, tad MVU var izjust pamatdarbības prasmju trūkumu un attiecīgi to izmaksas ir krietni augstākas, kas tādējādi stagnē un pat aptur to darbību. Dokumentā tiek norādīts, ka tie ir šodienas izaicinājumi, kurus ES un ES politikai ir jārisina: jāatbalsta inovācija, jānovērš birokrātiskie šķēršļi un jāuzlabo tirgus nosacījumi MVU. Minēto uzdevumu nozīmīgumu ik gadu apliecina apsekotie *Eurostat* statistikas dati – 2010.gadā bija 20,2 miljoni uzņēmumi, kur tikai 0,2% jeb 43 tūkstoši bija lielie uzņēmumi, bet pārējie 99,8% ir MVU, turklāt mikro uzņēmumi nodrošina tikpat daudz darbavietas, cik lielie uzņēmumi kopā (~40%).

Vienlaikus Ungārijas prezidentūra atzīst, lai veidotu konkurētspējīgu Eiropas ekonomiku, ES institūcijas un dalībvalstis jau ir uzsākušas veidot politikas, kas sekmīgi novērš šķēršļus MVU darbībai, lai tie varētu „būt inovatīvi un attīstīties starptautiski”, t.i., ir ieviesti *labāka regulējuma* pamatprincipi, noteiktas MVU atbalstošas vadlīnijas ar *Mazās uzņēmējdarbības akts Eiropai*, kā arī noteiktas prioritātes ilgtermiņā *ES 2020* ietvaros. Tomēr prezidentūra vienlaikus uzsver, ka ir jāturpina uz uzņēmējdarbības attīstību vērsta politika, tāpēc diskusiju materiālā sanāksmes dalībnieki ir aicināti pārdomāt vispārīgus jautājumus par kopējās MVU politikas veidošanu un tās kapacitātes stiprināšanu.

1. **Dokumenta īss apraksts**

***Lietpratīgs regulējums***

MVU lietpratīga regulējuma mērķis ir minimāla ietekme uz uzņēmēju izmaksām un maksimālu ietekmi uz to spēju piesaistīt investīcijas. Lai to īstenotu, likumdošanai jābūt saprotamai un paredzamajai, sistēmai jābūt atklātai un godīgai, par pamatu tai ir jābūt ciešai sadarbībai starp valsts institūcijām, biznesa pārstāvjiem, NVO sektoru un vietējām pašvaldībām, kā arī starptautiskajām institūcijām, un tai nevajadzētu radīt nevajadzīgas izmaksas un pienākumus.

MVU attīstībai ir izstrādāti vairāki principi un pasākumi, kas veido lietpratīgu regulējumu. Viens no šādiem principiem ir „domā par mazajiem vispirms”. Ap šo kā centrālo principu ir attīstījušies citi pakārtoti principi un instrumenti:

* „tikai vienreiz” princips, kas paredz, ka valsts institūcijām dažāda veida informāciju, datus, dokumentus vai sertifikātus vajadzētu pieprasīt tikai vienreiz. Šis princips ir pamatā vienas pieturas aģentūrai;
* MVU tests, kas ir ietekmes novērtējuma īpaša sadaļa, ar kuras palīdzību tiek vērtēts- vai MVU salīdzinot ar lielām kompānijai nav neproporcionāli liela negatīva ietekme ieviešot attiecīgo politiku vai tiesību aktu;
* atbilstības pārbaude, kas ir visaptveroša politikas novērtēšana – vai politikas ietvars kalpo noteiktajam mērķim. Mērķis ir definēt administratīvo slogu, pārklāšanos, novecojušus pasākumus;
* Konsultācijas, kas ietver obligātu konsultācijas periodu un procesus;
* e-pārvalde, ar kuras palīdzību pilsoņi un biznesa pārstāvji varēs sazināties un vadīt biznesu izmantojot dažādas elektroniskas ierīces;
* ES finansu atskaišu vienkāršošana.

MVU politika ir fragmentāra un pretrunīga – tika secināts *Mazās Uzņēmējdarbības akta Eiropai* *vidēja termiņa pārskatā*, un kā nākotnes izaicinājumi izvirzīti:

* administratīvā sloga samazināšana, t.sk., pārrobežu sadarbības jautājumos;
* pabeigt MVU testa ieviešanu visu ES dalībvalstu likumdošanā;
* ciešāka bankrota procedūru harmonizācija;
* nodrošināt, ka MVU (atbilstoši kategorijai) piemērotas atbilstošas prasības tādejādi nošķirot mikro un mazos uzņēmumus.

***Pieeja finansējumam***

MVU veido ekonomikas pamatu. Lai tie darbotos ar pilnu kapacitāti – tiem jānodrošina finansējums īstā laikā, īstā apjomā un ar attiecīgiem nosacījumiem. Nodrošinot optimālu atbalsta portfeli MVU sektoram ir nepieciešams ņemt vērā MVU lielumu un nozaru struktūru, nacionālās likumdošanas prasības, sociālos un ekonomiskos apstākļus, kā arī galvenos politiskos mērķus un uzdevumus. Lai veicinātu vienlīdz stabilu un proporcionālu uzņēmējdarbības attīstību, ir nepieciešams īstenot tādus finanšu atbalsta instrumentus, kas atbalsta gan inovatīvu uzņēmumu, gan mazāk dinamisku uzņēmumu izaugsmes potenciālu, tāpēc prezidentvalsts uzsver, ka īpaši būtiski sniegt finanšu atbalstu atkarībā no attīstības stadijas:

* uzņēmējdarbības uzsākšanas fāze;
* uzņēmumiem to agrīnās attīstības stadijā;
* inovāciju un paplašināšanās stadijā;
* alternatīvu juridisko formu uzņēmēji, kā piemēram nodibinājumi, kooperatīvi, sociālie uzņēmumi u.tml.

Ņemot vērā esošo MVU atšķirīgās vajadzības, prezidentvalsts neformālajā ministru padomē vēlas diskutēt par to, kā uzlabot ES finanšu instrumentus, kas nodrošina MVU atbalstu.

***Internacionalizācija***

Neskatoties uz Eiropas MVU stiprajām pusēm starptautiskajos tirgos, prezidentūras dokumentā tiek atzīts, ka MVU saskaras vairākām problēmām, lai piekļūtu šiem tirgiem, tāpēc nepieciešama palīdzība divās prioritārās jomās:

* + tirdzniecības politikas instrumenti (ne tarifu barjeras un tirdzniecības aizsardzības instrumenti) ir jāpadara draudzīgāki MVU, un to īstenošanā jāņem vērā īpašās MVU vajadzības. Vienlaikus ir jāceļ MVU informētības un izpratnes līmenis par ārējo tirdzniecības politiku, tās nozīmi un instrumentiem kopumā, un ir jāpaplašina MVU līdzdalība šīs politikas veidošanas procesos;
  + klasteru attīstībai un tīklu veidošanas politikai ir jābūt daudz pieejamākai MVU un ir nepieciešams iekļaut tādus instrumentus, lai MVU varētu gūt labumu no pastiprinātās sadarbības, piekļūstot starptautiskajiem tirgiem.

ES prioritāte ir brīva un godīga tirdzniecība, kas ietver sevī trīs prioritārās politikas jomas:

- ne tarifu barjeru risināšana;

- tirgus aizsardzības instrumenti;

- starptautiski konkurētspējīgi klasteri un sadarbības tīkli.

Klasteru un citu sadarbības tīklu starptautiskā darbība ir svarīga ekonomikas politikas daļa, bet pēdējos gados tai ir veltīta maza uzmanība. Prezidentūra uzsver, ka izveidot labu uzņēmuma slavu un zīmolu ārvalstu tirgos ir tikpat svarīgi kā nodrošināt nodarbinātību, ražošanu, tirdzniecību un preču un pakalpojumu izplatīšanu. Atklātajās debatēs plānots definēt, kādas ir prioritātes un veicamie pasākumi sadarbības tīklu veidošanai.

***Pārvaldība***

Prezidentūra apstiprina, ka *labas pārvaldības* pamatprincipu (atvērtība, līdzdalība, atbildība, efektivitāte un saskaņotība) ievērošana stiprina subsidiaritātes un proporcionalitātes ievērošanu. Labas pārvaldības struktūru veido:

* ieinteresēto pušu iesaiste;
* zināšanu un tehnoloģiskais atbalsts;
* institucionālie pasākumi.

Prezidentūra uzsver, ka īpašu lomu MVU politikas veidošanā ir jāpiešķir visu ieinteresēto pušu līdzdalībai, tostarp svarīgi ir apzināt īpašu MVU padomju ekspertu un nevalstisko organizāciju pārstāvju viedokļus un apsvērumus par gaidāmajām iniciatīvām. Nepieciešams ir apzināt iniciatīvas, kuru mērķis ir vākt un izplatīt informāciju un zināšanas par MVU, t.sk., starp dalībvalstu praksi. Tāpat izšķirošu lēmumu labākas pārvaldības nodrošināšanai garantē tādi institucionālie risinājumi kā īpašu struktūrvienību, administratīvo procedūru, kampaņu ieviešana vai pozīcijas, kuras uzdevumu un funkcijas ir skaidri definēti noteiktu mērķu īstenošanai(piemēram, *MVU sūtnis vai asambleja, Eiropas MVU nedēļa u.c.*). Paneļdiskusijās plānota ekspertu diskusija par to, kā un kuri dalībvalstīs ieviestie labas pārvaldības rīki ir snieguši vislabākos rezultātus.

1. **Situācija Latvijā**

2009.gadā (provizoriski) Latvijā bija 71 tūkst. ekonomiski aktīvu individuālo komersantu un komercsabiedrību (bez zemnieku, zvejnieku saimniecībām un pašnodarbinātām personām, kuras veic saimniecisko darbību), no kuriem 99,5% atbilda MVU kategorijai. Latvijā ekonomiski aktīvo MVU sadalījums: mikro uzņēmumi – 82,6%, mazie uzņēmumi – 14%, vidējie uzņēmumi – 2,9%, lielie uzņēmumi – 0,5 procenti. Latvijā 2009.gadā bija 57 saimnieciskās darbības veicēji uz 1000 iedzīvotājiem.

***Lietpratīgs regulējums***

Lai nodrošinātu stabilu un prognozējamu uzņēmējdarbībai un investīcijām labvēlīgu vidi, samazinātu administratīvo slogu un nodrošinātu likumdošanas procesa caurskatāmību, vienkāršību un nedublēšanos, kā arī noteiktu tikai tādu normu ievērošanu, kas neapgrūtina uzņēmumu attīstību dažādos ciklus, Ekonomikas ministrija kopš 1999.gada izstrādā ikgadējo *Uzņēmējdarbības vides uzlabošanas pasākumu plānu* (turpmāk – Plāns), kopumā jau īstenojot ap 400 pasākumiem. Latvijā izplatītākais instruments, lai novērtētu uzņēmējdarbības vidi, ir Pasaules Bankas starptautiskais pētījums *Doing Business*. Pasaules Banka *Doing Business* 2011.gada radītājos Latviju starp 183 pasaules valstīm ir ierindojusi 24.vietā, kas ir par 3 vietām augstāk nekā 2010.gada pētījumā, un 9.vietā starp ES dalībvalstīm.

Plānā 2011.gadam (apstiprināts ar Ministru kabineta 2011.gada 8.februāra rīkojumu Nr.54) īpašs uzsvars veltīts vienas pieturas aģentūras principa, kā arī e-pakalpojumu ieviešanai un tas paredz turpināt normatīvo aktu pilnveidi gan uzņēmējdarbības uzsākšanas, būvniecības, muitas, investoru aizsardzības jomās. Plānā 2011.gadam iekļauts 31 veicamais pasākums.

Plāns ieviešanai (t.sk., 2011.gadam) ir izstrādāts, balstoties uz Tautsaimniecības padomes, Ārvalstu investoru padomes Latvijā, Latvijas Brīvo arodbiedrību savienības, Latvijas Darba devēju konfederācijas, kā arī līdzatbildīgo ministriju un uzņēmēju izteiktajiem priekšlikumiem, tādējādi nodrošinot visu ieinteresēto pušu savstarpējo komunikāciju.

Īstenojot Mazās uzņēmējdarbības akta Eiropai noteiktās vadlīnijas, Ministru kabinets 2009. gada 30. oktobrī apstiprināja *Koncepciju par mikrouzņēmumu atbalsta pasākumiem.* 2010. gada laikā būtiskākie veiktie pasākumi: uzņēmējdarbības uzsākšanas izmaksu samazināšanai par 50% samazināta valsts nodeva par reģistrāciju Uzņēmumu reģistrā, nodrošināta iespēja dibināt uzņēmumu ar samazinātu pamatkapitālu, mikrouzņēmumu nodokļa stāšanās spēkā, iespēja piemērot patentmaksas saimnieciskās darbības veicējiem un bezmaksas grāmatvedības programmas nodrošināšana mikrouzņēmumiem.

***Pieeja finansējumam***

Ekonomikas ministrija, izmantojot ES struktūrfondu finansējumu, ievieš valsts atbalsta programmas komersantiem uzņēmējdarbības konkurētspējas sekmēšanai, nodrošinot pieeju jaunām tehnoloģijām un pētījumiem, uzlabojot uzņēmējdarbības vidi, kā arī atvieglojot finanšu resursu pieejamību. Kopumā Ekonomikas ministrija finanšu plānošanas periodā no 2007.gada līdz 2013.gadam paredzējusi 559 milj. latu lielu atbalstu.

***Internacionalizācija***

ES Kopējās tirdzniecības politikas ietvaros notiek darbs, lai nodrošinātu Latvijas ekonomisko interešu pārstāvēšanu attiecībā uz ES prioritārajām daudzpusējās tirdzniecības liberalizācijas sarunām, kā arī ES divpusējām un reģionālajām tirdzniecības politikas iniciatīvām. Daudzpusējās tirdzniecības sistēmas stiprināšanai būtiska ir visaptveroša, ambicioza un sabalansēta 2001.gadā Pasaules Tirdzniecības organizācijas (turpmāk - PTO) raunda drīzāka noslēgšana, kā arī **PTO daudzpusējās tirdzniecības sistēmas noteikumu uzlabošana un paplašināšana**, tajā uzņemot jaunas dalībvalstis, kas ir svarīgas Latvijai. Savukārt, turpinot centienus padziļināt divpusējās ekonomiskās attiecības un nodrošināt ES eksportētājiem piekļuvi jauniem trešo valstu tirgiem, būtiski atzīmēt šobrīd procesā esošās sarunas par ES preferenciālajiem tirdzniecības līgumiem ar trešajām valstīm, tostarp, brīvās tirdzniecības līgumu sarunas ar Indiju, Kanādu, Ukrainu, Singapūru, Malaiziju un Vidusjūras reģiona valstīm u.c. Tāpat Latvija uztur nostāju par nepieciešamību veicināt preferenciālo tirdzniecības līgumu sarunu uzsākšanu ar Armēniju, Gruziju un Moldovu, kā arī ar Azerbaidžānu, Krieviju, Kazahstānu un Baltkrieviju pēc to iestāšanās PTO.

Lai sekmētu Latvijas preču un pakalpojumu konkurētspēju strauji augošajos un perspektīvajos ārvalstu tirgos, Ekonomikas ministrija pastāvīgi strādā pie **ekonomiskās sadarbības līgumtiesiskās bāzes pilnveidošanas starp Latviju un valstīm ārpus Eiropas Savienības**. Līdz šim Latvija ir noslēgusi divpusējās ekonomiskās sadarbības līgumus ar 13 valstīm: Armēniju, Azerbaidžānu, Baltkrieviju, Gruziju, Kazahstānu, Kirgizstānu, Krieviju, Ķīnu, Moldovu, Tadžikistānu, Turkmenistānu, Ukrainu un Uzbekistānu. Tie ir nozīmīgākie divpusējo ekonomisko sadarbību regulējošie jumta līgumi, kas aptver sadarbību tādās jomās kā rūpniecība, tūrisms, transports un loģistika, farmācija, lauksaimniecība, finanšu pakalpojumi, komunikācijas, investīcijas, inovācijas u.c.

Līgumu darbības uzraudzībai ir izveidotas Starpvaldību komisijas vai Apvienotās komitejas (turpmāk – SVK), kas skata aktuālos divpusējās ekonomiskās sadarbības dienaskārtības jautājumus. SVK sēdēs tiek aicināti piedalīties arī tie Latvijas uzņēmēji, kuru biznesa projektu īstenošanā ir nepieciešams valdības atbalsts.

Vienlaikus ar starpvaldību komisiju sēdēm tiek īstenoti pasākumi ekonomisko sakaru veicināšanai uzņēmēju līmenī, tostarp biznesa forumi, kontaktbiržas un uzņēmēju individuālās tikšanās. Tāpat notiek uzņēmēju lietišķo sadarbības padomju tikšanās, kur pārrunā esošo sadarbību, nepieciešamo valdības rīcību un iesaisti dažādu uzņēmējdarbību un sadarbību uzņēmēju līmenī veicinošu jautājumu risināšanā.

Ekonomikas ministrijas īstenoto atbalsta pasākumu ietvaros nozīmīgs uzsvars tiek likts uz starpnozaru un komersantu sadarbības veicināšanu. Kā nozīmīgu instrumentu var minēt Ekonomikas ministrijas no valsts budžeta līdzekļiem īstenoto ***Klasteru attīstības programmu***, kuras mērķis ir veicināt sadarbību starp nozaru komersantiem un citām saistītām institūcijām (izglītības un pētniecības institūcijas), atbalstot kopīgu projektu īstenošanu, tādējādi veicinot ātrāku nozaru un komersantu konkurētspējas celšanu, eksporta apjomu palielināšanu, inovācijas un jaunu produktu ražošanu. Šīs programmas ietvaros tiek atbalstītas tādas aktivitātes kā, piemēram, klasteru starptautiskās sadarbības veicināšana, mārketinga aktivitātes, projektu pieteikumu sagatavošana un iesniegšana dažādu starptautisku programmu ietvaros, kas vērstas uz uzņēmējdarbības, inovācijas un klasteru attīstību, klasteru koordinatoru un speciālistu apmācības.

Lai sniegtu praktisku informāciju uz specifiskiem jautājumiem ES uzņēmējiem, t.sk., MVU, par ES lietām Latvijā kopš 2008.gada darbojas **Eiropas Biznesa tīkls** -lielākais uzņēmējdarbības un inovācijas atbalsta kontaktpunktu tīkls, kas ir viena no Eiropas Komisijas Konkurētspējas un Inovāciju ietvarprogrammas sastāvdaļām, kas darbojas pēc vienas pieturvietas aģentūras principiem, lai sniegtu vienotus pakalpojumus. Tīkla pamatdarbībā ir „nav nepareizo durvju” (no wrong door) koncepcija – kas nodrošina vienotus pakalpojumus neatkarīgi no tā, kurā valstī vai kontaktpunktā griežas uzņēmējs. Tīkls piedāvā noteiktus risinājumus uzņēmējiem vairāk nekā 40 valstīs, iekļaujot 27 Eiropas Savienības valstis, kā arī kandidātvalstis (Turcija, Horvātija, Maķedonijas Republika, Īslande), Eiropas ekonomiskās zonas valstis un citas trešās valstis. Tīklā ir apvienotas un koordinēti darbojas aptuveni 600 partnerorganizāciju, kurās nodarbināti ap 4000 speciālistu, lai veicinātu ES uzņēmējdarbību.

***Pārvaldība***

Lai īstenotu *Mazās uzņēmējdarbības Aktā Eiropai* noteikto mērķu īstenošanu, Latvijā MVU nedēļasietvaros Ekonomikas ministrija sadarbībā ar nozaru ministrijām un nevalstiskajām organizācijām organizē konferences, kontaktbiržas, reģionālos un tematiskos seminārus jautājumos par pieejamo atbalstu uzņēmējdarbības uzsākšanai un paplašināšanai.

Latvijas Investīciju un attīstības aģentūra (t.sk., tā sastāvā Eiropas Biznesa tīkls) ne tikai ievieš un administrē ES struktūrfondu līdzfinansētās valsts atbalsta programmas uzņēmējiem, bet arī pastāvīgi sniedz konsultācijas, sniedz informāciju par starptautiskajām nozaru izstādēm, palīdz biznesa partneru meklēšanā izmantojot datu bāzes, atbild uz jautājumiem par nacionālo un ES likumdošanu, kas nosaka kārtību, kādā noteiktas preču grupas laižamas brīvam apgrozījumam Eiropas Kopienas teritorijā, atsevišķu preču grupu eksportu uz/no trešajām valstīm, tirdzniecības ierobežojumiem, tranzīta procedūrām, nodokļu nomaksas kārtību, preču marķēšanu, u.c.

Lai veidotu regulāru, efektīvu un konstruktīvu dialogu ar sabiedrību un īpaši ar uzņēmējus pārstāvošajām nevalstiskajām organizācijām, Ekonomikas ministrija (kā atbildīgā iestāde par uzņēmējdarbības politikas veidošanu) izveidojusi vairākas konsultatīvās padomes. Šobrīd ministrija izstrādātos normatīvos aktus, politikas plānošanas dokumentus, jaunās politikas iniciatīvas uzņēmējdarbības vides pilnveidošanai un citus tautsaimniecības nozaru attīstībai būtiskus jautājumus pārrunā un saskaņo ar vairāk kā 100 nevalstisko organizāciju pārstāvjiem 12 konsultatīvo padomju ietvaros. Ekonomikas ministrijā izveidotas vairākas darba grupas, kuru darbā uzaicināti piedalīties arī nevalstisko organizāciju pārstāvji. Darba grupas tiek veidotas ar mērķi izstrādāt jaunus normatīvos aktus vai grozījumus tajos, lai uzlabotu uzņēmējdarbības vidi, pilnveidotu likumdošanu, kā arī rastu risinājumu uzņēmējiem aktuāliem jautājumiem.

Līdztekus, ņemot vērā ES tirdzniecības politikas lomu trešo valstu tirdzniecības barjeru mazināšanā un paredzamas starptautiskās tirdzniecības vides veidošanā, Ekonomikas ministrija ar Eiropas Komisijas Tirdzniecības Ģenerāldirektorāta atbalstu ir organizējusi virkni informatīvus un uz diskusijām vērstus pasākumus Latvijas uzņēmējiem par aktualitātēm kopējās tirdzniecības politikas jautājumos, akcentējot to nozīmi Latvijas eksporta attīstībā, kā arī divpusējās tikšanās ar Latvijas nozaru asociācijām, kuru ietvaros tika pārrunāti attiecīgai nozarei svarīgākie tirdzniecības aspekti.

1. **Latvijas nostāja**

Latvijas delegācija piedalīsies lietpratīga regulējuma paneļdiskusijā, kur tās dalībnieki ir aicināti atbildēt uz Prezidentūras sagatavotajiem sekojošiem diskusiju jautājumiem:

* **Ņemot vērā problēmas, ar ko saskaras MVU, kas cīnās ar birokrātiju un grūtībām, kas izriet no gan ES, gan nacionālā līmeņa regulējuma, kā jāveidojaunā *Mazās uzņēmējdarbības Akta* sistēma, lai sasniegtu *lietpratīgu regulējuma* mērķus un atbilstu MVU vajadzībām? Kādi politiskie, ekonomiskie, sociālie un administratīvie faktori veidotu optimālu politikas plānošanas instrumentu kopumu un institucionālo kvalifikāciju? Kādi pasākumi ir nepieciešami, lai sasniegtu *lietpratīgu regulējuma* mērķus, aktīvi iesaistot visas ieinteresētās personas?**

Latvija, ņemot vērā Ungārijas prezidentūras pārskatu par uzņēmējdarbības vides sakārtošanas rīkiem, uzskata, ka ir izveidots pilns spektrs MVU labvēlīgu nosacījumu realizēšanai un to konkurētspējas stiprināšanai vietējos un starptautiskajos tirgos.

Šobrīd lielā mērā noteikto instrumentu efektivitāte ir atkarīga no šo instrumentu ieviešanas kvalitātes. Tāpat vēlamies uzsvērt, ka visu uzskaitīto lietpratīga regulējuma instrumentu konsekventa pielietošana jebkurā no lēmuma pieņemšanas līmeņiem, sniegs praktisku atbalstu MVU un sakārtos uzņēmējdarbības vidi.

Latvija vēlas izteikt īpašu atbalstu jaunajai iniciatīvai par *MVU sūtņiem* un uzskata, ka to darbība sniegs papildus stimulu uzņēmējdarbības vides sakārtošanai. Piesaistot augsta līmeņa ekspertus, kas ikdienā saskaras ar lietpratīga un MVU atbalstoša regulējuma veidošanā, to darbība ES līmenī sniegs iespēju centralizēti koordinēt un jau augstā līmenī risināt problēmas ar ko saskaras MVU šodien. Vienlaikus vēlamies izteikt priekšlikumu, ka plānojot MVU sūtņu darbību, būtu jāiekļauj tāds sadarbības modelis, kas nodrošina gan publisko administrāciju, gan nevalstisko organizāciju, gan MVU pārstāvību vienkopus, lai pieņemtu atbilstošus, kvalitatīvus un visaptverošus lēmumus MVU attīstībai, inovācijai un internacionalizācijai.

Ir nepieciešams turpināt darbu pie administratīvā sloga samazināšanas kā horizontāla jautājuma, izvirzot „MVU testu” kā prioritāti (iespējams noteikt kā vadlīniju) normatīvo aktu izstrādē un tādējādi atcelt birokrātiskās prasības. Izstrādājot ES un dalībvalstu regulējumu, ir pastiprināti jāievērš uzmanība, vai jaunās normas ir MVU saprotamas un kāda specifika informācija institūcijām ir jānodrošina sabiedrībai, lai normas tiktu ievērotas un būtu skaidras, turklāt ir jāveic analīze, kādas izrietošas sekas (uzņēmuma restrukturizācija, izmaksas, utt.) jaunais regulējums paredz MVU turpmākajā darbībā. Vēlamies vērst uzmanību, ka ne tikai grāmatvedības prasību sakārtošana ir jāskata no mikro un mazo uzņēmumu prizmas, bet arī tādi jautājumi, kā licenču un atļauju nepieciešamība, prasības dokumentu iesniegšanai valsts iestādēs (tostarp finanšu atbalsta saņemšanai) un citi.

Tāpat nepieciešams nodrošināt uzņēmējiem kvalitatīvus šodienas tirgus prasībām atbilstošus valsts pārvaldes pakalpojumus ne tikai dalībvalstu pārvaldē, bet arī Eiropas institūcijās. Nepieciešams turpināt pilnveidot gan ES, gan nacionālo likumdošanu un, izskaužot tajā pastāvošās slogu radošās normas, nodrošināt valsts (administratīvo institūciju) pārvaldes e-pakalpojumu pieejamību, tādējādi pielāgojot valsts politikas instrumentus MVU vajadzībām. Turklāt nepieciešams veidot lietpratīgu e-pārvaldību – ES līmeņa un nacionālo dalībvalstu MVU politikas veidotājiem ir jānodrošina, ka MVU vēršoties jebkurā no ES dalībvalstīm var sniegt un gūt saprotamu un skaidru informāciju par jebkuru no tās darbībai saistošajām valstīm, ka arī saņemt attiecīgos pakalpojumus. Šīm administratīvajām datu bāzēm ir jābūt starptautiski pielietojamām un izmantojamām.

Vienlaikus jāatzīst, ka lietpratīga regulējuma instrumentu pielietošana ir atkarīga no normatīvo aktu izstrādātāju (politiskajā un administratīvajā līmenī) izpratnes par lietpratīga regulējuma būtību un pamatprincipiem. Uzskatām, ka ir svarīgi turpināt darbu pie labo prakšu apmaiņas, apmācību organizēšanas gan ES, gan dalībvalstu līmenī, tādējādi liekot pamatu kopīgas politikas veidošanai MVU attīstībai, inovācijai un internacionalizācijai.

Latvija uzskata, ka *Mazā uzņēmējdarbības akta Eiropai* ieviešana un šobrīd esošā procesa pārskatīšana ļauj ES institūcijām un dalībvalstīm vērtēt sasniegto progresu un plānot vienotus virzienus turpmākai rīcībai un kā apliecinājums tam būs šobrīd Konkurētspējas padomes darba kārtībā izskatāmie secinājumi.

**Latvijas delegācija:**

Delegācijas vadītājs:

**-** **Artis Kampars,** Ekonomikas ministrijas ministrs.

Delegācijas dalībnieki:

**-** **Elīna Bīviņa**, Ekonomikas ministra padomniece;

**-** **Zaiga Liepiņa**, Ekonomikas ministrijas valsts sekretāra vietniece;

**- Ilze Lore**, Ekonomikas ministrijas Uzņēmējdarbības konkurētspējas departamenta Uzņēmējdarbības, ārvalstu investīciju piesaistes un eksporta nodaļas referente.

Ekonomikas ministrs A.Kampars

Vīza: Valsts sekretārs J.Pūce

11.04.2011. 13:10

Lore, 67013099

Ilze.Lore@em.gov.lv